Avainsanat

Tiivistelmä



Avainsanat

1. Kilpailu – Kartellit tai muut yhteisjärjestelyt – Kilpailua rajoittava vaikutus

(EY:n perustamissopimuksen 85 artiklan 1 kohta (josta on tullut EY 81 artiklan 1 kohta))

2. Kilpailu – Kartellit tai muut yhteisjärjestelyt – Kilpailua rajoittava vaikutus

(EY:n perustamissopimuksen 85 artiklan 1 kohta (josta on tullut EY 81 artiklan 1 kohta))

3. Kilpailu – Kartellit tai muut yhteisjärjestelyt – Kielto – Poikkeus

(EY:n perustamissopimuksen 85 artiklan 3 kohta (josta on tullut EY 81 artiklan 3 kohta))

4. Kilpailu – Yhteisön oikeussäännöt – Kansallisten tuomioistuinten suorittama arviointi yksinoikeuslausekkeen yhteensoveltuvuudesta yhteisön oikeuden kanssa

5. Kilpailu – Määräävä markkina-asema – Väärinkäyttö – Käsite

(EY:n perustamissopimuksen 86 artikla (josta on tullut EY 82 artikla))

Tiivistelmä

1. Vähittäiskauppiaille yksinoikeuslausekkeen sisältävillä jälleenmyyntisopimuksilla, joiden perusteella vähittäiskauppiailla on mahdollisuus milloin tahansa erittäin lyhyellä varoitusajalla irtisanoa sopimus, asetettuja sopimukseen perustuvia rajoituksia on tutkittava paitsi pelkästään muodollisesti juridiselta kannalta myös ottamalla huomioon näiden sopimusten erityinen taloudellinen asiayhteys. Tästä seuraa, että siltä osin kuin mahdollisuus irtisanoa jälleenmyyntisopimukset ei millään tavoin estä kyseessä olevien sopimusten tehokasta soveltamista niin kauan kuin sitä ei käytetä, on näiden sopimusten vaikutusten arvioimiseksi relevanteilla markkinoilla otettava huomioon niiden tosiasiallinen voimassaolo.

(ks. 2, 54 ja 55 kohta)

2. Sopimuksen vaikutukset kilpailuun on arvioitava ottaen huomioon se taloudellinen ja oikeudellinen asiayhteys, johon ne sijoittuvat ja jossa niillä yhdessä muiden sopimusten kanssa voi olla kumulatiivinen vaikutus kilpailuun. Siten sen arvioimiseksi, rajoittavatko useat yksinoikeuslausekkeen sisältävät jälleenmyyntisopimukset pääsyä kyseisille markkinoille, on määriteltävä kaikkien niiden samankaltaisten sopimusten luonne ja merkitys, jotka sitovat useita kansallisia tuottajia ja huomattavan määrän myyntipisteitä toisiinsa. Näiden sopimusverkkojen vaikutus markkinoille pääsyyn riippuu erityisesti tuottajiin näin sidoksissa olevien myyntipisteiden määrästä verrattuina niihin, jotka eivät ole tällä tavoin sidoksissa, tehtyjen sopimusten kestosta sekä niiden tuotteiden määristä, joita nämä sitoumukset koskevat.

(ks. 84 ja 85 kohta)

3. Silloin, kun haetaan perustamissopimuksen 85 artiklan 3 kohdan, josta on tullut EY 81 artiklan 3 kohta, mukaista poikkeusta, yritysten, joita asia koskee, on ensinnäkin esitettävä komissiolle sellaisia todisteita, joista käy ilmi, että sopimus täyttää tämän määräyksen mukaiset edellytykset.

(ks. 102 kohta)

4. Yhteisöjen tuomioistuimet eivät ole sidottuja kansallisen tuomioistuimen tekemään arviointiin jälleenmyyntisopimuksen yksinoikeuslausekkeen yhteensoveltuvuudesta yhteisön oikeuden kanssa.

(ks. 128 kohta)

5. Määräävän markkina-aseman väärinkäytön käsite on objektiivinen käsite, joka tarkoittaa määräävässä asemassa olevan yrityksen käyttäytymistä, joka on omiaan vaikuttamaan sellaisten markkinoiden rakenteeseen, joilla juuri kyseessä olevan yrityksen olemassaolon vuoksi kilpailuaste on jo heikentynyt, ja jonka vaikutuksena on estää markkinoilla vielä olemassa olevan kilpailuasteen säilyminen ja tämän kilpailun kehittyminen sen vuoksi, että tämä yritys käyttää muita kuin niitä keinoja, joita taloudellisten toimijoiden suoritteisiin perustuvassa tuotteiden tai palvelujen tavallisessa kilpailussa käytetään. Tältä osin se, että sopimukset on tehty määräävässä markkina-asemassa olevan yrityksen sopimuskumppaneiden pyynnöstä, ei estä tätä luokittelua.

(ks. 129 kohta)